Korlátoznák a szlovák privatizációs bevételek felhasználását
A szlovák kormány új törvényt tervez arról, hogy a privatizációból származó bevételeket csak meghatározott célokra lehessen felhasználni, s így csökkenjen az államháztartás hiánya - közölte kedden Iván Miklós pénzügyminiszter.
A kormány a bevételeket alapvetően két célra, a nyugdíjrendszer reformjára, valamint az államadósság csökkentésére akarja fordítani. Ezzel mérsékelhető az államháztartási hiány, ami létfontosságú feltétele annak, hogy a tervek szerint 2009-ben Szlovákia bevezesse az eurót - mondta a miniszter.

A pénzügyminisztérium jövőre a GDP 4,2 százalékának megfelelő államháztartási hiányt tervez a nyugdíjreform hatásával együtt. Anélkül a deficithatár 2,9 százalékos lenne. Az idei hiányt is 4,2 százalékra várják, a nyugdíjreform hatása nélkül pedig 3,4 százalékosra.

A szlovák kormány 2007-ben szeretné elérni a GDP 3 százalékának megfelelő államháztartási hiányt, ami megfelelne az európai stabilitási paktumban rögzített maximumnak. A nyugdíjreform miatti, csekély többletet azonban az EU nem veszi szigorúan.